
Ministru kabineta noteikumi Nr. 795
Rīgā 2024. gada 10. decembrī (prot. Nr. 52 30. §)
Grozījumi Ministru kabineta 2010. gada 14. septembra noteikumos Nr. 858 "Veterinārās prasības cirka dzīvnieku pārvietošanai starp Latviju un citām Eiropas Savienības dalībvalstīm"
Izdoti saskaņā ar Veterinārmedicīnas likuma 25.panta 1.punktu
· 1. Izdarīt Ministru kabineta 2010. gada 14. septembra noteikumos Nr. 858 "Veterinārās prasības cirka dzīvnieku pārvietošanai starp Latviju un citām Eiropas Savienības dalībvalstīm" (Latvijas Vēstnesis, 2010, 148. nr.) šādus grozījumus:
· 1.1. izteikt 3. punktu šādā redakcijā:
· "3. Regulas Nr. 1739/2005 4. panta 3. un 4. punktā minētās kompetentās iestādes funkcijas pilda Lauku atbalsta dienests.";
· 1.2. izteikt 5. punktu šādā redakcijā:
· "5. Cirka uzņēmējs saskaņā ar regulas Nr. 1739/2005 4. panta 1. punktu iesniedz dienestā cirka reģistrācijas iesniegumu. Iesniegumā norāda šādu informāciju:
· 5.1. par cirku – nosaukumu, juridisko adresi un faktiskās atrašanās vietas adresi;
· 5.2. par cirka uzņēmēju – nosaukumu un reģistrācijas numuru komercreģistrā (juridiskām personām) vai vārdu, uzvārdu un personas kodu (fiziskām personām) un kontaktinformāciju;
· 5.3. par cirka dzīvniekiem – sugu un skaitu.";
· 1.3. izteikt 7. punktu šādā redakcijā:
· "7. Dienests pārbaudes protokola kopiju un atzinumu par cirka dzīvnieku atbilstību regulā Nr. 1739/2005 minētajām prasībām iesniedz Lauku atbalsta dienestā.";
· 1.4. izteikt 8. punktu šādā redakcijā:
· "8. Lauku atbalsta dienests saskaņā ar regulas Nr. 1739/2005 4. panta 3. punktu triju darbdienu laikā pēc šo noteikumu 7. punktā minētā atzinuma saņemšanas piešķir cirka uzņēmējam cirka reģistrācijas numuru. Lauku atbalsta dienests izsniedz cirka uzņēmējam veidlapas atbilstoši regulas Nr. 1739/2005 I un II pielikumam un veterinārārstam, kas pilnvarots veikt cirka uzraudzību (turpmāk – pilnvarotais veterinārārsts), – neaizpildītas cirka dzīvnieku pases atbilstoši regulas Nr. 1739/2005 III un IV pielikumam.";
· 1.5. izteikt 11. punktu šādā redakcijā:
· "11. Lauku atbalsta dienests, pamatojoties uz informāciju, kas saņemta no dienesta, veido datubāzi par reģistrētajiem cirkiem.";
· 1.6. izteikt 12. punktu šādā redakcijā:
· "12. Lauku atbalsta dienests informāciju datubāzē glabā vismaz piecus gadus.";
· 1.7. svītrot pielikumu.
· 2. Noteikumi stājas spēkā 2025. gada 1. janvārī.

